**Önkormányzat**

**Csánig**

**Cs/338-4/2021.**

**J e g y z ő k ö n y v**

Csánig község Önkormányzatának Képviselő-testülete 2021. október 25-én (hétfőn) 16.00 órakor a Faluházban megtartott üléséről.

**Jelen voltak:** Győrvári György Szilárd alpolgármester, Tömböly Lajos képviselő, Varga Tamás képviselő

**Távolmaradását előzetesen bejelentette:** Joó Ferenc polgármester

**Tanácskozási joggal vett részt:** Böröndyné Nagy Anikó aljegyző

**Meghívott:** Nagy Attiláné városfejlesztési ügyintéző

Győrvári György Szilárd alpolgármester köszöntötte a megjelenteket, megállapította, hogy a 4 képviselőből 3 fő jelen van, az ülés határozatképes, azt megnyitotta.

**Napirendre az alábbi javaslatot tette:**

1. Közbiztonság helyzetéről szóló beszámoló

2. Általános iskolai felvételi körzetek kijelölésének véleményezése (2022/2023. tanév)

3. Döntés rendezési terv készítésére pályázat benyújtása

Képviselő-testület a javasolt napirenddel egyhangúlag egyetértett.

**Győrvári György Szilárd alpolgármester** a napirend tárgyalása előtt a két ülés között végzett munkáról, fontosabb intézkedésekről, az átruházott hatáskörben hozott döntésekről, valamint a lejárt határidejű határozatok végrehajtásáról adott számot.

* Németh László (9653 Répcelak, Széchenyi u. 1.) egyéni vállalkozótól megrendeltek 2 db üvegezett, zárható faanyagú hirdetőtábla elkészítését és lehelyezését. A vállalkozó a táblákat elkészítette és lehelyezte, melynek költsége bruttó 80 e Ft volt, melyet az önkormányzat a 2021. évi költségvetésben a dologi kiadások terhére biztosította.

A Képviselő-testület 3 szavazattal, ellenszavazat, tartózkodás nélkül az alábbi határozatot hozta:

**24/2021. (X.25.) számú határozat:**

Csánig község Önkormányzatának Képviselő-testülete a két ülés között végzett munkáról, fontosabb intézkedésekről, az átruházott hatáskörben hozott döntésekről, valamint a lejárt határidejű határozatok végrehajtásáról szóló tájékoztatást elfogadta és tudomásul vette.

**1. Napirend**

Beszámoló a közbiztonság helyzetéről

**Előadó:** Győrvári György Szilárd alpolgármester

Írásos beszámoló a jegyzőkönyv mellékleteként csatolva.

**Győrvári György Szilárd alpolgármester:** A beszámoló kiküldésre került, a képviselő-testület tagjai áttanulmányozták. Kéri a beszámoló elfogadását.

Más kérdés, hozzászólás nem volt.

Képviselő-testület 3 szavazattal, tartózkodás, ellenszavazat nélkül az alábbi határozatot hozta:

**25/2021. (X.25.) számú határozat:**

Csánig Község Önkormányzatának Képviselő-testülete a közbiztonság helyzetéről szóló beszámolót elfogadja.

**Felelős:** Joó Ferenc polgármester

**Határidő:** azonnal

**2. Napirend**

Általános iskolai felvételi körzetek kijelölésének véleményezése (2022/2023. tanév)

**Előadó:** Böröndyné Nagy Anikó aljegyző

Írásos előterjesztés, határozati javaslat és a Sárvári Tankerületi Központ tájékoztató levele a jegyzőkönyv mellékleteként csatolva.

**Böröndyné Nagy Anikó aljegyző:** Mindig a Tankerületi Központ jelöli ki a felvételi körzeteket. A tájékoztató levél csatolva lett az előterjesztés mellékleteként. A település a répcelaki iskolához van kijelölve, mint kötelező felvételt biztosító iskola. Ez már évtizedek óta így működik. Arra van lehetősége a képviselő-testületnek, hogy a véleményüket kifejezzék, de mindig azt a véleményt fogalmazzák meg, hogy nem tartják szükségesnek a változtatást. Egyébként ez egy visszatérő napirend, mellyel már többször találkozott a képviselő-testület és találkozni is fog.

**Győrvári György Szilárd alpolgármester:** Kéri az előterjesztéshez csatolt határozati javaslat elfogadását és a képviselő-testület döntését.

Más kérdés, hozzászólás nem volt.

Képviselő-testület 3 szavazattal, tartózkodás, ellenszavazat nélkül az alábbi határozatot hozta:

**26/2021. (X.25.) számú határozat:**

Csánig község Önkormányzatának Képviselő-testülete ügy dönt, hogy a 2022/2023. tanévre vonatkozóan is egyetért a Sárvári Tankerületi Központ által közzétett és a Központ illetékességi területén működő általános iskolák felvételi körzetével, abban változást nem tart szükségesnek.

**Felelős:** Joó Ferenc polgármester

**Határidő: közlésre:** 2021. október 31.

**3. Napirend**

Döntés rendezési terv készítésre pályázat benyújtása

**Előadó:** Nagy Attiláné városfejlesztési ügyintéző

Írásos előterjesztés és határozati javaslat a jegyzőkönyv mellékleteként csatolva.

**Böröndyné Nagy Anikó aljegyző:** A kiküldött határozati javaslatban a városfejlesztési ügyintéző azt fogalmazta meg, hogy az önkormányzat pályázatot nyújt be a települési tervek elkészítéséhez. Vállalja, hogy a tervek elkészítéséhez szükséges, támogatáson felüli költségvetési forrást a 2022 és 2023 évi költségvetésében tervezi és biztosítja.

**Győrvári György Szilárd alpolgármester:** Ugyan beteg a polgármester, de telefonon egyeztettek és javasolja, hogy a határozati javaslatot egészítsék ki azzal, hogy a képviselő-testület akkor készítetti el a települési rendezési terveket, ha megkapja a 3 millió forint támogatást.

**Nagy Attiláné városfejlesztési ügyintéző:** A pályázati felhívás kormányrendeleten alapul, ahol előírják azt, hogy 3 millió Ft támogatást nyújt a településnek az állam a rendezési tervek elkészítésére. Ez a támogatás nem lehet kevesebb, mint 3 millió Ft.

**Győrvári György Szilárd alpolgármester:** Továbbá kéri azt, hogy a határozati javaslatban legyen beleírva, hogy a sikeres pályázatnál a támogatás mértéke 3 millió Ft.

**Böröndyné Nagy Anikó aljegyző:** Ismerteti a módosított határozati javaslatot.

Kérdés, hozzászólás:

**Győrvári György Szilárd alpolgármester:** Kéri az elhangzottaknak megfelelően a módosított határozati javaslat elfogadását.

Más kérdés, hozzászólás nem volt.

Képviselő-testület 3 szavazattal, ellenszavazat, tartózkodás nélkül az alábbi határozatot hozta:

**27/2021. (X.25.) számú határozat:**

Csánig Község Önkormányzatának Képviselő-testülete pályázatot nyújt be a Lechner Tudásközpont Nonprofit Kft.-hez a települési tervek elkészítésének támogatására.

Az Önkormányzat vállalja, hogy sikeres pályázat (3 millió Ft) esetén a tervek elkészítéséhez szükséges, támogatáson felüli költségvetési forrást a 2022. és 2023. évi költségvetéseiben tervezi és biztosítja.

Amennyiben a pályázat sikertelen, akkor a képviselő-testület a települési tervek elkészítését elhalasztja.

**Felelős:** Joó Ferenc polgármester

**Határidő:** azonnal

**Tájékoztatás**

**Nagy Attiláné városfejlesztési ügyintéző:** November 8-tól az idei év végéig egyeztetve Dr. László Tamás háziorvossal Csánigon szünetelni fog a házi orvosi ellátás. Hirdetmény útján tájékoztatni fogják a lakosságot az egészségügyi ellátás igénybevételének módjáról. Előreláthatólag a vállalkozó megkezdi a felújítást a 45. héten és december 20-ig be kell fejezni a munkálatokat.

**Győrvári György Szilárd alpolgármester:** Egyértelmű, hogy a rendelő felújítása alatt az orvosi rendelés szünetel a településen.

**Tömböly Lajos képviselő:** Répcelakra a háziorvoshoz kell időpontot kérni?

**Nagy Attiláné városfejlesztési ügyintéző:** Véleménye szerint igen, de a holnapi nap folyamán fog egyeztetni a háziorvossal és ezt követően fogja elkészíteni a lakosság számára a hirdetményt.

A képviselő-testület a tájékoztatást tudomásul vette.

Miután több napirend, kérdés nem volt Győrvári György Szilárd alpolgármester a megjelenést megköszönte, az ülést bezárta.

k.m.f

**Joó Ferenc dr. Kiss Julianna**

**polgármester jegyző**